รัฐบาลเดินหน้าแก้ปัญหาหนี้นอกระบบมาอย่างต่อเนื่อง โดยใช้การเจรจาไกล่เกลี่ยประนอมหนี้
ที่ผ่านมารัฐบาลเดินหน้าแก้ปัญหาหนี้นอกระบบมาอย่างต่อเนื่อง โดยใช้การเจรจาไกล่เกลี่ยประนอมหนี้และดำเนินคดีกับนายทุนเงินกู้ที่ฉ้อโกงเอาทรัพย์สินของประชาชนมาโดยมิชอบ หนี้นอกระบบ เป็นเรื่องที่อยู่คู่สังคมไทยมาอย่างยาวนาน และส่งผลกระทบต่อเศรษฐกิจฐานราก ไปจนถึงเศรษฐกิจในภาพรวมของประเทศ โดยกลุ่มนายทุนเงินกู้นอกระบบจำนวนไม่น้อย เอารัดเอาเปรียบประชาชน ด้วยการคิดดอกเบี้ยเกินกว่าอัตรากฎหมายกำหนด ไปจนถึงการข่มขู่ประทุษร้ายและใช้กลวิธีหลอกเอาทรัพย์สินของประชาชน เช่น โฉนดที่ดิน หรือยานพาหนะ ไปโดยมิชอบ รัฐบาลจึงจัดตั้งศูนย์ปฏิบัติการป้องกันปราบปรามการฉ้อโกงทรัพย์สินของประชาชนขึ้น เพื่อบังคับใช้กฎหมายกับกลุ่มผู้มีอิทธิพล ที่เอารัดเอาเปรียบประชาชนผู้ด้อยโอกาส เกษตรกรและผู้มีรายได้น้อย ซึ่งพลเอก ประยุทธ์ จันทร์โอชา นายกรัฐมนตรี กล่าวถึงผลการดำเนินของศูนย์นี้ ว่าที่ผ่านมา สามารถช่วยเหลือประชาชนได้แล้วจำนวนมาก และจะดำเนินการอย่างต่อเนื่อง เพื่อให้ปัญหาหนี้นอกระบบหมดสิ้นไปทั้งนี้ การแก้ปัญหาผ่านศูนย์ปฏิบัติการป้องกันปราบปรามการฉ้อโกงทรัพย์สินของประชาชน ได้ใช้สถานีตำรวจ เป็นจุดรับเรื่องราวร้องทุกข์ เพื่อดำเนินการอย่างตรงจุด หากเป็นการกระทำที่เข้าข่ายผิดกฎหมาย ก็จะถูกดำเนินคดีอาญา จากนั้นจะเข้าสู่กระบวนการยึดอายัดทรัพย์ของนายทุนเงินกู้นอกระบบ เพื่อคืนทรัพย์สินให้กับประชาชน สำหรับในพื้นที่กรุงเทพมหานคร ก็ประสบปัญหาลักษณะนี้เช่นเดียวกับพื้นที่จังหวัดอื่นๆ แต่จะมีความแตกต่างกันบ้าง โดยพลตำรวจโท สุทธิพงษ์ วงษ์ปิ่น ผู้บัญชาการตำรวจนครบาล ให้ข้อมูลว่า ในพื้นที่นครบาล จะมีนายทุนเพียงไม่กี่รายและการกระทำผิดไม่รุนแรง เนื่องจากส่วนใหญ่เป็นการเก็บเงินกู้รายย่อย ซึ่งตำรวจจะเน้นขยายผลไปยังนายทุน เพื่อดำเนินคดีให้ได้ทั้งขบวนการนอกจากการดำเนินคดีกับกลุ่มนายทุนที่ฉ้อโกงทรัพย์สินของประชาชนแล้ว ตำรวจยังร่วมกับหน่วยงานที่เกี่ยวข้องเจรจาไกล่เกลี่ยประนอมหนี้ระหว่างเจ้าหนี้และลูกหนี้ด้วย เพราะการแก้ปัญหาที่แท้จริง ไม่ใช่การลบหนี้ให้เป็นศูนย์ แต่เป็นการสร้างความเป็นธรรมให้กับทุกฝ่าย